Eleni Foureira

Eleni Foureira eller Eléni Fouréira (gresk: Ελένη Φουρέιρα, født  7. mars 1987 i Fier i Albania) er en gresk sanger, danser og skuespiller. Hun begynte musikkarrieren sin i 2007 som medlem av den greske jentegruppen Mystique. I 2010 innledet hun solokarrieren sin og har gitt ut en rekke singler som har solgt bra i Hellas og på Kypros. Hun har også vunnet flere musikk- og bransjepriser. Fouréira representerte Kypros i Eurovision Song Contest 2018, der hun kom på andreplass med sangen «Fuego».

Bakgrunn 
Eléni Fouréira ble født av albanske foreldre i Fier i Albania, men på grunn av den albanske borgerkrigen i 1997 flyktet familien og bosatte seg i nabolandet Hellas. Hun vokste opp i Kallithea kommune ved Athen, og hun ble tidlig musikkinteressert. Allerede som barn lærte hun å spille gitar og drev med teater i tre år.

Fouréira ble kjent for et større gresk publikum i 2007, da hun var medlem i gruppen Mystique. I 2009 gikk medlemmene hver til sitt, og Fouréira begynte på solokarrieren sin og fikk platekontrakt med Universal Music i Hellas. I 2010 ga hun ut debutalbumet Eléni Fouréira som nådde platinastatus i Hellas, og hun fulgte opp med to nye album, Ti poniro mou zitas og Anemos agapis, i 2012 og 2014 på selskapet Minos EMI. Begge albumene ble godt mottatt i Hellas og på Kypros. I 2015 byttet hun igjen plateselskap til Panik Records og ga ut sitt fjerde album, Vasilissa, i 2017.

Eurovision Song Contest 
Fouréira har gjort flere forsøk på å delta i Eurovision Song Contest for både Hellas og Kypros. I 2010 deltok hun i den greske finalen med Manos Pyrovolakis og sangen «Kivotos tou Noe». De kom på andreplass bak vinneren Jórgos Alkaíos og sangen «OPA!». Hun fremførte også en versjon av Ukrainas vinnersang fra 2004, «Wild Dances», i den greske finalen i 2013. 

I 2016 og 2017 sendte hun inn bidrag til den greske kringkasteren ERT, men den greske TV-kanalen avslo begge bidragene og valgte i stedet andre artister og sanger til å representere landet. 

I februar 2018 bekreftet den kypriotiske kringkasteren RIK at hun skulle representere Kypros i Eurovision Song Contest 2018 i Lisboa. Foureira deltok med sangen «Fuego», skrevet av den svensk-greske låtskriveren Alexander Papaconstantinou. Den endte på en andreplass i finalen, Kypros' beste plassering i konkurransen siden debuten i 1981.

Diskografi

Album 
 2010 – Eleni Foureira
 2012 – Ti poniro mou zitas
 2014 – Anemos agapis
 2017 – Vasilissa

Singler (utvalg) 
 2011 – «Simadia» (med Panagiotis Petrakis)
 2011 – «Reggaeton»
 2012 – «Fotia» (med NEVMA)
 2013 – «Radevou stin paralia» (med Marios Brasil)
 2015 – «Ladies»
 2015 – «Sto theo me pai» (cover av Nadav Guedjs «Golden Boy», Israels Eurovision-bidrag i 2015)
 2015 – «Pio dinata»
 2016 – «Delicious»
 2017 – «Vasilissa»
 2018 – «Fuego»

Referanser

Eksterne lenker 
 
 
 
 

Greske sangere
Deltakere i Eurovision Song Contest